Noverint universi presentes litteras inspecturi quod querela que diu ventilata fuit inter ecclesiam de Caritate et ecclesiam Sancti Martini Nivernensis super decima de Tortrum sopita est hoc modo: quod in perpetuum, singulis annis in crastinum Sancti Remigii, solvent canonici de Tortrum prioratui de Patingiis duos cartallos siguli et duos cartallos ordei ad mensuram de Patingiis, de propriis laboribus ipsorum canonicorum et culturis. In cujus rei testimonium, ego Guillelmus, prior humilis et conventus Beate Marie de Caritate presentem cartullam sigillorum nostrorum impressione consignavimus.